 NA SAMMY WAWERU  RAIS mstaafu Uhuru Kenyatta amevunja kimya chake, hasa baada ya mamake, Mama Ngina Kenyatta kupokonywa walinzi na serikali kisha baadaye kurejeshewa.  Akizungumza Ijumaa, Julai 21, 2023 jioni alipozuru makao ya mwanawe katika mtaa wa kifahari wa Karen, jijini Nairobi yanayosemekana ‘kuvamiwa’ na maafisa wa polisi kufanya msako, Bw Kenyatta alielezea kusikitishwa kwake na serikali ya sasa kwa kile alitaja kama ‘kuhujumu familia yangu’. Bw Kenyatta ambaye alihudumu kama Rais wa nne wa Jamhuri ya Kenya, akionekana kumwelekezea Rais William Ruto maneno, alisema serikali yake inapaswa kuhudumia Wakenya na kuwalinda ila si kuwahujumu. Akionekana kupandwa na hasira, Rais huyo mstaafu alisema hatasalia kimya wakati familia yake inakandamizwa. “Nilipokuwa rais, nililinda nchi. Kwa sasa, mimi ni rais mstaafu na nitalinda familia yangu. Kuonekana nimenyamaza haimaanishi nitakosa kuilinda,” Bw Kenyatta akaambia wanahabari kwa ghadhabu. Alisema badala ya serikali ya Kenya Kwanza kuandama familia yake, inapaswa kumuandama yeye. Hata ingawa hakutoa kauli ya moja kwa moja kufuatia maandamano ya upinzani, Azimio, yanayoendelea, Kenyatta alisema Rais Ruto anapaswa kuangazia masuala yanayoibuliwa na Wakenya. Kufuatia tukio la mamake, Bi Ngina Kenyatta kupokonywa walinzi kisha kurejeshewa, alisema yeye hajalishwi endapo watamnyang’anya au la. “Mimi siwaulizi wanipe walinzi, wakitaka wachukue wote. Lakini lazima nilinde familia yangu. Wasitishie mamangu, watoto na wajukuu. Wawachane na watoto na wazee.” Makazi ya mwanawe kuvamiwa na kufanywa msako na maafisa wa polisi, Rais mstaafu huyo alielezea kushangazwa kwake na hatua ya askari kutoroka alipowasili. Hii ni mara ya kwanza Bw Kenyatta kuskika akikosoa hadharani serikali ya Dkt Ruto tangu atwae zana za uongozi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  